KOMISIJOS ĮGYVENDINIMO REGLAMENTAS (ES) 2022/740

2022 m. gegužės 13 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga 1,3-dichlorpropenas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,

kadangi:

(1) 2015 m. kovo 2 d. bendrovės „Dow AgroSciences“ ir „Kanesho Soil Treatment SPRL/BVBA“ pagal Reglamento (EB) Nr. 1107/2009 7 straipsnio 1 dalį pateikė Ispanijai (toliau – valstybė narė ataskaitos rengėja) paraišką dėl veikliosios medžiagos 1,3-dichlorpropeno patvirtinimo;

(2) pagal Reglamento (EB) Nr. 1107/2009 9 straipsnio 3 dalį 2015 m. liepos 7 d. valstybė narė ataskaitos rengėja pranešė pareiškėjoms, kitoms valstybėms narėms, Komisijai ir Europos maisto saugos tarnybai (toliau – Tarnyba) apie paraiškos priimtinumą;

(3) pagal Reglamento (EB) Nr. 1107/2009 11 straipsnio 2 ir 3 dalis buvo įvertintas šios veikliosios medžiagos poveikis žmonių ir gyvūnų sveikatai ir aplinkai, naudojant ją pagal pareiškėjų nurodytą paskirtį. 2017 m. kovo 17 d. valstybė narė ataskaitos rengėja pateikė Komisijai ir Tarnybai vertinimo ataskaitos projektą;

(4) pagal Reglamento (EB) Nr. 1107/2009 12 straipsnio 1 dalį Tarnyba išplatino iš valstybės narės ataskaitos rengėjos gautą vertinimo ataskaitos projektą pareiškėjai ir kitoms valstybėms narėms ir surengė viešas konsultacijas dėl jo;

(5) pagal Reglamento (EB) Nr. 1107/2009 12 straipsnio 3 dalį ji paprašė pareiškėjų valstybėms narėms, Komisijai ir Tarnybai pateikti papildomos informacijos;

(6) valstybė narė ataskaitos rengėja atnaujintos vertinimo ataskaitos projekto forma pateikė Tarnybai papildomos informacijos vertinimą;

(7) valstybės narės ir Tarnyba peržiūrėjo vertinimo ataskaitos projektą. 2018 m. spalio 8 d. Tarnyba pateikė Komisijai išvadą dėl veikliosios medžiagos 1,3-dichlorpropeno rizikos vertinimo (2);

(8) savo išvadoje Tarnyba nurodė, kad, remdamasi dokumentų rinkinyje pateikta turima informacija, ji negalėjo užbaigti rizikos vartotojams, operatoriams, darbuotojams, šalia esantiems asmenims ir gyventojams vertinimo ir visų tipiškų naudojimo paskirčių atveju nustatė galimas problemas, susijusias su požeminiu vandeniu, netiksliniais nariuotakojais (įskaitant bites), paukščiais ir žinduoliais bei dirvožemio organizmais;

(9) Komisija paragino pareiškėjas pateikti pastabų dėl Tarnybos išvadų ir, remiantis Reglamento (EB) Nr. 1107/2009 13 straipsnio 1 dalimi, dėl peržiūros ataskaitos projekto. Pareiškėjos pateikė savo pastabas ir jos buvo atidžiai išnagrinėtos;

(10) 2021 m. spalio 22 d. Komisija pristatė peržiūros ataskaitą ir šio reglamento dėl veikliosios medžiagos 1,3-dichlorpropeno nepatvirtinimo projektą Augalų, gyvūnų, maisto ir pašarų nuolatiniam komitetui. Komisija pažymėjo, kad Tarnybos nustatytų problemų nebuvo galima pašalinti, todėl negalima daryti išvados, kad patvirtinimo kriterijai yra tenkinami;

(11) 2022 m. sausio 19 d. raštu pareiškėjos atsiėmė savo paraišką dėl 1,3-dichlorpropeno patvirtinimo; todėl 1,3-dichlorpropenas neturėtų būti patvirtintas;

(12) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl 1,3-dichlorpropeno patvirtinimo;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos nepatvirtinimas Veiklioji medžiaga 1,3-dichlorpropenas nepatvirtinama.

2 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. gegužės 13 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) EFSA Journal 2018;16(11):5464, Conclusion on the peer review of the pesticide risk assessment of the active substance (EZ)-1,3-Dichloropropene. doi:10.2903/j.efsa.2018.5464.